Досъдебно производство за нарушена карантина в Кубрат.

Производството е взето на специален надзор от Апелативната прокуратура във Варна.

Нарушителят на карантината е 65-годишният Атанас Г. от Кубрат, шофьор на ТИР. Той се е завърнал от Италия на 4 март рано сутринта през ГКПП - Връшка чука на сухопътната граница между България и Сърбия. Прибирал се в Кубрат. Карантината спрямо него влязла в сила с връщането му в България и трябвало да продължи до 17 март.

Проверка на полицията установила, че на 11 март Атанас се намирал в Русе. Той обяснил, че имал лична работа и ще се прибере в Кубрат. На следващия ден телефонът вече бил изключен. Справката е показала, че Атанас Г. е напуснал България на 12 март в 16,38 часа през ГКПП - Дунав мост. Досъдебното производство срещу него се води по член 355, ал. 2 от НК.

Както вече е известно, заради епидемията от коронавирусната инфекция бяха гласувани в парламента нови, завишени наказания. Престъплението по член 355 от НК вече се наказва с лишаване от свобода до 5 години и глоба от 10 000 до 50 000 лева.